উত্তরাঞ্চলে হিমেল হাওয়ার সঙ্গে কুয়াশা মিলে তৈরি করছে হাড়কাঁপুনি শীত। তীব্র এই শৈত্যপ্রবাহে পাবনায় জনজীবন কাহিল হয়ে পড়েছে। কনকনে ঠান্ডা বাতাসের দাপটে খেটে খাওয়া মানুষ পড়েছে চরম দুর্ভোগে। বাড়ির বাইরে রাস্তায় খড়কুটো জ্বালিয়ে মানুষ শীত নিবারণ করছে। শীতে শিশু-বৃদ্ধরা সবচেয়ে বেশি দুর্ভোগের মধ্যে পড়েছে। বিশেষ করে চরাঞ্চলসহ প্রত্যন্ত নদী বেষ্টিত এলাকার মানুষ চরম দুর্ভোগে পড়েছে। এ ছাড়া শীতজনিত রোগবালাইও আশঙ্কাজনক হারে বাড়ছে। দিনের বেলায় অধিকাংশ সময়ই ঘন কুয়াশায় চারদিকে আচ্ছন্ন হয়ে থাকছে। ঘন কুয়াশার কারণে দিনের বেলায় সড়কে যানবাহন চলাচল করছে হেডলাইট জ্বালিয়ে। এদিকে শীতের তীব্রতা বৃদ্ধি পাওয়ায় পৌর শহরের ফুটপাতে শীতের কাপড়ের ব্যবসা জমে উঠেছে। হকাররা নানা রকমের শীতের কাপড়ের পসরা সাজিয়ে বসেছে। নিম্ন ও মধ্যবিত্ত শ্রেণির মানুষেরা ফুটপাত থেকে গরম কাপড় সংগ্রহ করে করছে। ছোট-বড় সব বয়সী মানুষের বিভিন্ন সাইজের সোয়েটার, কোট, ব্লেজার, মাফলারসহ বিভিন্ন ধরণের শীতের কাপড় বিক্রি হচ্ছে। অনেকে ৩০ টাকা, ৫০ টাকা, ১শ’ টাকা হাঁকডাক করে শীতের কাপড় বিক্রি করছে।